CELEX: C2005/171/48
Language: el
Date: 2005-07-09 00:00:00
Title: Υπόθεση T-169/05: Προσφυγή του Jean-Louis Giraudy κατά της Επιτροπής των Ευρωπαϊκών Κοινοτήτων που ασκήθηκε στις 20 Απριλίου 2005

9.7.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 171/29
            
         Προσφυγή του Jean-Louis Giraudy κατά της Επιτροπής των Ευρωπαϊκών Κοινοτήτων που ασκήθηκε στις 20 Απριλίου 2005
   (Υπόθεση T-169/05)
   (2005/C 171/48)
   Γλώσσα διαδικασίας: η γαλλική
   Ο Jean-Louis Giraudy, κάτοικος Παρισιού, εκπροσωπούμενος από τον δικηγόρο Dominique Voillemot, άσκησε ενώπιον του Πρωτοδικείου των Ευρωπαϊκών Κοινοτήτων, στις 20 Απριλίου 2004 προσφυγή κατά της Επιτροπής των Ευρωπαϊκών Κοινοτήτων.
   Ο προσφεύγων ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής της 21ης Φεβρουαρίου 2005, στο μέτρο που με την απόφαση αυτή δεν αναγνωρίζονται τα λάθη της ΓΔ Τύπου και απορρίπτεται η διοικητική ένστασή του·
            
         
               —
            
            
               να διαπιστώσει ότι τα λάθη αυτά του επέφεραν βέβαιη και εκτιμήσιμη ζημία και ότι υφίσταται αιτιώδης σύνδεσμος μεταξύ αυτών των λαθών και της ζημίας·
            
         
               —
            
            
               κατά συνέπεια, να κρίνει θεμιτή την αποκατάσταση της ζημίας που υπέστη και να καθορίσει το ποσό της αποζημιώσεως για την ηθική βλάβη που αυτός υπέστη στα 500 000ευρώ·
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Κατά τον κρίσιμο χρόνο των προβαλλομένων γεγονότων, ο προσφεύγων ήταν προϊστάμενος της αντιπροσωπείας της Επιτροπής στη Γαλλία. Με βάση ισχυρισμούς σχετικά με προβαλλόμενες παρατυπίες που είχαν διαπιστωθεί όσον αφορά τον προϋπολογισμό της Ευρωπαϊκής Ενώσεως, η Υπηρεσία Καταπολεμήσεως Απατών έκανε παρέμβαση στην έδρα της αντιπροσωπείας, στις 18 Νοεμβρίου 2002. Την επομένη, ο προσφεύγων μετατέθηκε στις Βρυξέλλες ενώ του απαγορεύθηκε οποιαδήποτε επαφή εντός ή εκτός της Επιτροπής.
   Ο προσφεύγων ισχυρίζεται επίσης ότι μια ανακοίνωση τύπου της Επιτροπής, που έγινε στις 21 Νοεμβρίου 2002 και έτυχε ευρείας μεταδόσεως, είχε ως συνέπεια σημαντική σε βάρος του δημοσιότητα. Σύμφωνα με τον προσφεύγοντα, η εκδοθείσα στις 6 Μαΐου 2003 έκθεση της Υπηρεσίας Καταπολεμήσεως Απατών κατέληγε στο συμπέρασμα ότι οι εις βάρους του ισχυρισμοί στερούνταν ερείσματος.
   Με την υπό κρίση προσφυγή του, ο προσφεύγων επιδιώκει την αποκατάσταση της ζημίας που υπέστη από τα γεγονότα αυτά. Προς στήριξη της προσφυγής του, ο προσφεύγων ισχυρίζεται ότι η μετάθεσή του είναι καταχρηστική και αδικαιολόγητη κατά παράβαση του τεκμηρίου της αθωότητας. Ο ενδιαφερόμενος διατείνεται επίσης ότι ο εκπρόσωπος τύπου της Επιτροπής δεν σεβάστηκε τον απόρρητο χαρακτήρα της έρευνας και προέβη σε δημόσιες δηλώσεις δυνάμενες να βλάψουν την υπόληψή του. Τέλος, ο προσφεύγων ισχυρίζεται ότι ο γενικός διευθυντής της ΓΔ Τύπου προέβη σε ορισμένους ισχυρισμούς εναντίον του, παρ' όλο που γνώριζε ότι ήσαν αστήρικτοι.